मुकाबले के दौरान कैमरा एंगल बदलने की सुविधा, हर मैच पर खर्च होगा 2 GB डेटा
IPL Media Rights (TV and Digital) - IPL Auction 2023 Live Streaming इंडियन प्रीमियर लीग (IPL) का 16वां सीजन 31 मार्च से शुरू हो रहा है। इस बार टूर्नामेंट के डिजिटल राइट्स हॉटस्टार के बजाय जियो सिनेमा को मिले
इंडियन प्रीमियर लीग (IPL) का 16वां सीजन 31 मार्च से शुरू हो रहा है। इस बार टूर्नामेंट के डिजिटल राइट्स हॉटस्टार के बजाय जियो सिनेमा को मिले हैं। यूजर्स के IPL अनुभव को रोचक बनाने के लिए जियो सिनेमा कई तरह के नए फीचर्स को स्ट्रीमिंग में जोड़ रहा है जो इस बार के IPL में देखने को मिलेंगे।
टूर्नामेंट 12 अलग-अलग भाषाओं में अवेलेबल रहेगा, यूजर्स 360 डिग्री एंगल से मैच देख सकेंगे। इतना ही नहीं वे मैच देखने के लिए अपना पसंदीदा एंगल भी सलेक्ट कर सकेंगे, वो भी मुफ्त में। आगे स्टोरी में हम जानेंगे कि इस बार का IPL यूजर्स इंटरनेट और टीवी पर किस तरह से देख सकेंगे। दोनों ही माध्यमों पर उन्हें किस तरह के बेनिफिट मिलेंगे।
जियो को डिजिटल, स्टार को टीवी राइट्स 
जियो ने IPL के डिजिटल मीडिया राइट्स 20,500 करोड़ रुपए में खरीदे थे। वहीं, स्टार ने 23,575 करोड़ रुपए में टीवी राइट्स खरीदे। भारत के बाहर के मीडिया राइट्स बिक्री के बाद BCCI ने कुल 48,390 करोड़ रुपए में 5 साल के लिए IPL राइट्स बेचे। यानी एक मैच के लिए BCCI को करीब 3 करोड़ रुपए मिलेंगे। टीवी पर यूजर्स स्टार स्पोर्ट्स 1 और 3 पर मैच देख सकेंगे। वहीं, इंटरनेट पर जियो सिनेमा पर पूरा टूर्नामेंट देख सकेंगे।
इंटरनेट पर पूरा टूर्नामेंट फ्री में देख सकेंगे
BCCI ने इस बार का IPL फ्री में दिखाने के लिए जियो सिनेमा को परमिशन दे दी है। जियो सिनेमा पर टूर्नामेंट के पूरे 74 मैच यूजर्स फ्री में देख सकेंगे। इससे पहले हॉटस्टार पर मैच देखने के लिए यूजर्स को प्रीमियम प्लान खरीदना होता था। 4K यानी अल्ट्रा HD क्वालिटी में भी मैच देखने के लिए यूजर्स को अलग से पैसे खर्च नहीं करने होंगे।
एक मैच के लिए 2GB इंटरनेट
जियो की ओर से बताया गया कि मोबाइल पर एक IPL मैच देखने के लिए यूजर्स का करीब 2GB डाटा खत्म होगा। भारत में एक GB डाटा 14 रुपए में मिलता है, 2GB डाटा के लिए उन्हें 28 रुपए लगेंगे, लेकिन एयरटेल, वोडाफोन-आइडिया और जियो जैसे डाटा ऑपरेटर IPL के दौरान स्पेशल रिचार्ज प्लान निकालते हैं। जिनमें यूजर्स को रेगुलर प्लान की कीमत में ज्यादा इंटरनेट मिलता है।
12 अलग-अलग भाषाएं उपलब्ध
भारत में आम तौर पर क्रिकेट मैच हिंदी, इंग्लिश, तेलुगु और तमिल भाषाओं में दिखाया जाता था। इस बार का IPL सीजन करीब 12 भाषाओं में देख सकेंगे। इन भाषाओं में इंग्लिश, हिंदी, मराठी, गुजराती, भोजपुरी, उड़िया, तेलुगु, तमिल और कन्नड़ भी शामिल हैं।
मैच के साथ अब आंकड़े भी 
मैच के दौरान हाइप मोड भी रहेगा। इस मोड में आप खिलाड़ी और टीमों के आंकड़े भी रियल टाइम में देख सकेंगे। अगर आपने अपनी पसंदीदा भाषा सलेक्ट की है तो आंकड़े और ग्राफिक्स भी उसी भाषा में होंगे, जिसे आपने चुना होगा। यानी आप चाहें तो भोजपुरी या मराठी में भी खिलाड़ियों के आंकड़े और ग्राफिक्स देख सकेंगे।
रेस्टोरेंट, कॉलेज और सोसाइटी से भी टाई अप
जियो ने मेट्रो शहरों की 3 लाख सोसाइटी, 25 हजार रेस्टोरेंट और करीब 10 हजार कॉलेज से टाई-अप किया। यहां फैन पार्क बनाकर LED और बड़े टीवी स्क्रीन पर ऑनलाइन मैच दिखाए जाएंगे। आसान शब्दों में कहें तो जियो सिनेमा मीडिया केबल और फैन पार्क की मदद से स्टार के टीवी यूजर्स को भी अपने में शामिल करने की योजना बना रहा है।
पसंदीदा एंगल सलेक्ट कर सकेंगे
मैच देखने के लिए यूजर्स अपना पसंदीदा एंगल भी सलेक्ट कर सकेंगे। 360 डिग्री एंगल में मैच देखने के लिए जियो 2 अलग तरह के इलेक्ट्रॉनिक डिवाइस भी लॉन्च करने की प्लानिंग कर रहा है। एक जियो डाइव और दूसरा जियो ग्लास रहेगा।
जियो डाइव ब्लूटूथ हेडफोन रहेंगे, जिनमें यूजर्स क्लियर और हाई क्वालिटी कॉमेंट्री सुन सकेंगे। वहीं, जियो ग्लास 3-डी चश्मों की तरह रहेंगे, यूजर्स हाई क्वालिटी स्ट्रीम को इन ग्लास की मदद से सभी एंगल में देख सकेंगे।
मीडिया केबल भी लॉन्च करेंगे
जियो डाइव और जियो ग्लास के साथ मीडिया केबल भी लॉन्च करने की प्लानिंग की जा रही है। इस केबल की मदद से आप अपने मोबाइल को किसी भी पुराने टीवी से कनेक्ट कर उसे स्मार्ट टीवी बना सकेंगे। इससे आप इंटरनेट की मदद से ही टीवी पर भी मैच देख सकेंगे। इसके लिए आपको स्टार स्पोर्ट्स चैनल भी सब्सक्राइब नहीं करना होगा।
कई एंगल में रिप्ले भी उपलब्ध
जियो सिनेमा पर 50 फ्रेम्स पर सेकेंड में मैच स्ट्रीम होंगे। यानी कि एक सेकेंड के अंदर ही कैमरा करीब 50 फोटोज क्लिक करेगा। इसकी मदद से कई एंगल में रिप्ले देख सकेंगे। इससे थर्ड अंपायर को फैसला लेने में आसानी होगी।
अमिताभ बच्चन पूछेंगे क्विज क्वेश्चंस
यूजर्स कॉमेंटेटर्स के साथ लाइव मैच के दौरान चैट पर बात भी कर सकेंगे। ​IPL मैच के दौरान कौन बनेगा करोड़पति जैसे क्विज कॉन्टेस्ट और इनाम जीतने के कॉम्पिटिशन भी रहेंगे। क्विज क्वेश्चन पूछने के लिए जियो अमिताभ बच्चन समेत कई बॉलीवुड एक्टर से टाई अप करने की योजना बना रहा है। अगर टाइप अप सफल रहा तो बॉलीवुड के बिग बी IPL में भी क्विज क्वेश्चंस पूछते नजर आ सकते हैं।
गेल, रैना, डिविलियर्स करेंगे एक्सपर्ट एनालिसिस
IPL मैचों का एक्सपर्ट एनालिसिस करने के लिए जियो सिनेमा ने IPL स्टार क्रिस गेल, सुरेश रैना और एबी डिविलियर्स जैसे पूर्व क्रिकेटर्स को बतौर एक्सपर्ट रखा है। मैच के दौरान ये क्रिकेटर्स प्री और पोस्ट मैच शो में एक्सपर्ट एनालिसिस करते नजर आएंगे। इनके अलावा रॉबिन उथप्पा, इरफान पठान और ऑइन मोर्गन जैसे पूर्व खिलाड़ी भी मैच के दौरान कॉमेंट्री और एक्सपर्ट पैनल में रहेंगे।
WPL के बाद होगा पुरुष IPL
इस बार IPL का 16वां सीजन विमेंस प्रीमियर लीग (WPL) के पहले सीजन के बाद शुरू होगा। WPL 4 से 22 मार्च तक चलेगा। IPL 31 मार्च से शुरू होगा। गुजरात टाइटंस और चेन्नई सुपरकिंग्स के बीच पहले मैच के साथ टूर्नामेंट में 10 टीमों के बीच कुल 70 लीग मैच होंगे। एक टीम कुल 14 मैच खेलेगी, 7 अपने घर में और 7 विपक्षी टीम के होम ग्राउंड में।
28 मई को फाइनल से पहले प्लेऑफ के 3 मुकाबले होंगे। 18 डबल हेडर होंगे। पहला मैच दोपहर 3:30 बजे और दूसरा मैच रात 7:30 बजे से शुरू होगा। IPL शेड्यूल से जुड़ी पूरी खबर पढ़ने के लिए यहां क्लिक करें... 
क्रिकेट से जुड़ी ये खबरें भी पढ़ें...
विमेंस टी-20 वर्ल्ड कप में भारत का सेमीफाइनल ऑस्ट्रेलिया से:इंग्लैंड ने पाकिस्तान को 114 रन से हराया; सीवर बनीं टूर्नामेंट की टॉप स्कोरर
विमेंस टी-20 वर्ल्ड कप के ग्रुप-2 में इंग्लैंड ने पाकिस्तान को 114 रन से हरा दिया। केपटाउन के न्यूलैंड्स मैदान पर इंग्लैंड ने टॉस जीतकर बैटिंग चुनी और 20 ओवर में 5 विकेट पर 213 रन बना डाले। इंग्लिश ओपनर डैनी व्याट ने 59 और नेटली सीवर-ब्रंट ने 81 रन की नाबाद पारी खेली। 214 रन के टारगेट का पीछा करने उतरी पाकिस्तान की टीम 20 ओवर खेलकर 9 विकेट पर 99 रन ही बना सकी। पढ़ें पूरी खबर
2 टेस्ट हारने के बाद 6 ऑस्ट्रेलियाई घर लौटे:वार्नर सीरीज से बाहर, वनडे टीम में शामिल मैक्सवेल की कलाई कैच लेते वक्त टूटी 
बॉर्डर-गावस्कर ट्रॉफी में 2-0 से पिछड़ चुकी ऑस्ट्रेलिया की मुश्किलें कम नहीं हो रहीं। टीम के 6 खिलाड़ी बीच सीरीज में ऑस्ट्रेलिया लौट चुके हैं। ओपनर डेविड वार्नर कोहनी की चोट के चलते सीरीज से बाहर हो गए हैं। पढ़ें पूरी खबर